A BIZOTTSÁG HATÁROZATA
(2006. december 22.)
egyes romániai hús-, tej- és halipari létesítmények tekintetében a 2005-ös csatlakozási okmány VII. melléklete B. függelékének módosításáról
(az értesítés a C(2006) 6801. számú dokumentummal történt)
(EGT vonatkozású szöveg)
(2007/23/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára, és különösen annak VII. melléklete 5. fejezete B. szakasza I. alszakasza e) pontjára,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (1) és az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) bizonyos strukturális követelményekről rendelkezik az ezen rendeletek hatálya alá tartozó létesítmények esetében.
(2)
Minthogy Románia 2007. január 1-jén előreláthatóan csatlakozik a Közösséghez, Bulgária és Románia csatlakozási okmánya VII. melléklete 5. fejezete B. szakasza I. alszakasza a) pontja úgy rendelkezik, hogy bizonyos ezekben a rendeletekben meghatározott strukturális követelmények - bizonyos feltételek mellett - 2009. december 31-ig nem vonatkoznak azokra a romániai létesítményekre, amelyek fel vannak sorolva a csatlakozási okmány VII. mellékletének B. függelékében (a továbbiakban: létesítmények listája).
(3)
Romániában egyes létesítmények a hús- és tejiparban befejezték modernizálási folyamatukat, így most már teljes mértékig megfelelnek a közösségi jogszabályoknak. Ezenkívül egyes létesítmények beszüntették tevékenységüket. Az ilyen változások figyelembe vétele érdekében a létesítmények listáját ennek megfelelően módosítani kell.
(4)
Továbbá Romániában bizonyos hús-, tej- és halipari létesítményeknek technikai akadályok miatt nehézséget okoz a 852/2004/EK és a 853/2004/EK rendeletben meghatározott strukturális követelményeknek való megfelelés. Ezeknek a létesítményeknek több időre van szükségük modernizálási folyamatuk befejezéséhez annak érdekében, hogy teljesen megfeleljenek az említett rendeletekben meghatározott strukturális követelményeknek. Ezeket a létesítményeket ezért hozzá kell adni az átalakulóban lévő létesítmények listájához.
(5)
E létesítmények közül sokat a Speciális Mezőgazdasági és Vidékfejlesztési Csatlakozási Program (Special Accession Programme for Agriculture and Rural Development, SAPARD) révén finanszíroztak. Mostanra mindegyikük garanciákat adott, hogy megvannak az ahhoz szükséges pénzeszközei, hogy az átmeneti időszakon belül orvosolja még meglévő hiányosságaikat. Valamennyi létesítmény esetében rendelkezésre állnak a hiányosságokra vonatkozó részletes információk. Ezért indokolt átmeneti időszakot biztosítani ezeknek a létesítményeknek.
(6)
A közösségi jogszabályok egyértelműsége érdekében helyénvaló a Bulgária és Románia csatlakozási okmánya VII. mellékletének B. függelékében található listát az e határozat mellékletében található listával helyettesíteni.
(7)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Bulgária és Románia csatlakozási okmánya VII. mellékletének B. függeléke helyébe e határozat mellékletének szövege lép.
2. cikk
Ez a határozat Bulgária és Románia csatlakozási szerződése hatályba lépésének feltételével és időpontjától alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2006. december 22-én.